Juozapinės geomorfologinis draustinis
Juozapinės geomorfologinis draustinis − saugoma teritorija Vilniaus rajone, išskirta siekiant išsaugoti Ašmenos aukštumai būdingą senojo reljefo moreninio masyvo fragmentą su Juozapinės kalnu. Juozapinės geomorfologinis draustinis įsteigtas 1992 m. Jo plotas − 258 ha. Medininkų aukštuma seniausia Lietuvoje, nes jos paskutinis ledynas nepasiekė, tik sustingdė daugiamečiu įšalu. Ledynui pradėjus tirpti ir trauktis − sniegynų, o vėliau ir lietaus vanduo išraižė atitirpstantį aukštumos paviršių, todėl ji išakėta raguvomis, sauslėniais bei upelių slėniukais. Joje nėra nė vieno ežero, iš jų liko slėniai, raguvos ir raguvėlės. Tarp jų esančios kalvos − stambios, lėkštašlaitės arba keterėtos, taip pat pavieniai statesni eroziniai palikuonys − kaip vandenskyros tarp slėniukų. Šį būdingą Medininkų aukštumai paviršių saugo Juozapinės geomorfologinis draustinis.